RESOLUCIÓN do 20 de xaneiro de 2011, da Dirección Xeral de Conservación da Natureza, pola que se convocan as probas para a obtención do certificado de capacitación para o adestramento de cans no ámbito da Comunidade Autónoma de Galicia.
CONSELLERÍA DO MEDIO RURAL — III. OUTRAS DISPOSICIÓNS — 04/02/2011

O Decreto 90/2002, do 28 de febreiro, polo que se regula a tenza de animais potencialmente perigosos na Comunidade Autónoma de Galicia e se crean os rexistros galegos de Identificación de Animais de Compañía e Potencialmente Perigosos e de Adestradores Caninos dedica o seu capítulo IV á regulación do adestramento.
Con data do 24 de outubro de 2002 publícase no Diario Oficial de Galicia nº 206 a Orde do 16 de outubro de 2002 pola que se determinan os títulos que habilitan para a expedición directa do certificado de capacitación para o adestramento, no ámbito da Comunidade Autónoma de Galicia. Esta orde establece no seu anexo os títulos que se estiman suficientes para a expedición directa do certificado de capacitación para o adestramento, en consideración a que presupoñen a superación de probas ou son expedidos por organismos públicos ou institucións de recoñecida solvencia na materia. Os interesados que reúnan os requisitos de titulación presentarán ante a Dirección Xeral de Conservación da Natureza a documentación relacionada no artigo 14º punto 2 do Decreto 90/2002, á que xuntarán o documento acreditativo da titulación posuída. Tras o exame e comprobación da documentación achegada, o director xeral de Conservación da Natureza expedirá o certificado de capacitación para o adestramento.
Nos demais casos, os solicitantes deberán someterse a unha proba que será avaliada por unha comisión nomeada para os efectos polo director xeral de Conservación da Natureza. A proba versará sobre os contidos do programa que figura no anexo VII do Decreto 90/2002, e terá por obxecto comprobar os coñecementos teóricos e prácticos dos solicitantes. A superación desta proba é requisito previo e indispensable para a expedición do certificado de capacitación.
En virtude da citada competencia,
RESOLVO:
Convocar as probas para a obtención do certificado de capacitación para o adestramento de cans no ámbito da Comunidade Autónoma de Galicia, con suxeición ás seguintes bases da convocatoria:
Primeira.-Obxecto da convocatoria.
O obxecto da convocatoria é a determinación das probas que deben superarse para a obtención do certificado de capacitación para o adestramento de cans no ámbito da Comunidade Autónoma de Galicia.
Segunda.-Requisitos dos aspirantes.
Para ser admitidos á realización das probas, os aspirantes deben reunir, de conformidade co disposto no artigo 14º.2 do Decreto 90/2002, os seguintes requisitos:
a) Ser maior de idade.
Acreditarase mediante copia autenticada do DNI ou do pasaporte.
b) Non estar incapacitado física nin psiquicamente.
Acreditarase mediante o certificado de capacidade física e aptitude psicolóxica, expedido para a tenza de animais potencialmente perigosos, polo director dun centro médico-psicotécnico debidamente acreditado.
c) Falta de antecedentes penais por delitos de homicidio, lesións, torturas, contra a liberdade, ou contra a integridade moral, a liberdade sexual e a saúde pública, de asociación con banda armada ou de narcotráfico.
Acreditarase mediante o certificado negativo correspondente.
d) Ausencia de sancións por infraccións en materia de protección animal ou en materia de tenza de animais potencialmente perigoso.
Acreditarase mediante certificado negativo expedido por calquera das delegacións provinciais da Consellería do Medio Rural.
e) Antecedentes e experiencia acreditada durante un mínimo de 5 anos.
Acreditarase mediante o curriculum vitae e os correspondentes certificados que os demostren.
f) De ser o caso, dispoñibilidade de instalacións e aloxamentos adecuados desde o punto de vista hixiénico-sanitario, de protección animal e de seguridade cidadá, que deberán reunir as condicións sinaladas no artigo 15º do Decreto 90/2002.
Acreditarase mediante copia autenticada do certificado de rexistro do establecemento no que se efectúa a actividade de adestramento.
g) Compromiso de cumprimento de normas de manexo e de comunicación de datos.
Este requisito acreditarase mediante declaración xurada do solicitante.
Estes requisitos deberán posuírse o día de finalización do prazo de presentación de solicitudes.
Terceira.-Solicitudes e documentación.
Os aspirantes deberán solicitar a súa admisión ás probas mediante instancia dirixida ao director xeral de Conservación da Natureza da Consellería do Medio Rural, segundo o modelo que figura no anexo VI do Decreto 90/2002. A dita instancia acompañarase da documentación acreditativa do cumprimento dos requisitos, especificada na base segunda.
As solicitudes presentaranse no rexistro central da Consellería do Medio Rural, no das súas delegacións provinciais ou nos lugares previstos no artigo 38º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Cuarta.-Prazo de presentación de solicitudes.
O prazo de presentación de solicitudes para a realización dos exames será dun mes, que comezará a contar o día seguinte ao da publicación desta resolución no DOG.
As solicitudes presentadas con anterioridades a esta resolución serán igualmente válidas, sempre que cumpran coas condicións especificadas na base terceira.
Quinta.-Admisión de solicitudes.
Terminado o prazo de presentación de solicitudes, a lista provisional de admitidos e excluídos publicarase na páxina web da Consellería do Medio Rural (
http://mediorural.xunta.es/
).
Os aspirantes excluídos, así como os que non figuren na relación de admitidos e excluídos, disporán de dez días hábiles, contados a partir do día seguinte ao da publicación no taboleiro de anuncios, para a emenda de defectos.
Sexta.-Tribunal cualificador.
O tribunal cualificador das probas será designado por resolución do director xeral de Conservación da Natureza, que se publicará no DOG. Nesta resolución fixarase, así mesmo, a data e o lugar de realización da probas.
Sétima.-Desenvolvemento dos exames.
Os exames estarán constituídos por un exercicio teórico por escrito e un exame práctico con cans e proxeccións de imaxes seleccionadas pola Consellería do Medio Rural.
O exame teórico, escrito, combinará preguntas tipo test con preguntas de desenvolvemento curto, propostas polo tribunal conforme o seguinte programa:
A) Cinoloxía.
1. Historia dos cans.
-Historia e evolución da especie.
-Lexislación de aplicación:
*Lei 1/1993, do 13 de abril, de protección de animais domésticos e salvaxes en catividade.
*Decreto 153/1998, do 2 de abril, polo que se aproba o Regulamento que desenvolve a Lei 1/1993, do 13 de abril, de protección dos animais domésticos e salvaxes en catividade.
*Decreto 90/2002, do 28 de febreiro, polo que se regula a tenza de animais potencialmente perigosos na Comunidade Autónoma de Galicia e se crea nos rexistros galegos de Identificación de Animais de Compañía e Potencialmente Perigosos e de Adestradores Caninos.
2. Bases da aprendizaxe canina.
Fases do desenvolvemento da conduta:
-Período neonatal.
-Período transición.
-Período socialización.
Condutas innatas e aprendizaxe:
-Impulsos.
-Reflexos.
-Comportamentos innatos
-Comportamentos adquiridos:
*Condicionamento clásico ou respondente.
*Condicionamento instrumental ou operante:
Razón fixa.
Razón variable.
Intervalo fixo.
Intervalo variable.
3. Bases do comportamento canino.
Necesidades básicas do can:
-Exploración.
-Conduta social:
*Conduta evitación.
*Conduta aproximación.
*Conduta sexual
-Conduta alimentación.
-Enriquecemento ambiental (estimulación física e mental).
-Eliminación.
4. Principios básicos do adestramento canino.
A aprendizaxe na etapa de cachorro.
Definición e efectos de:
-Reforzo positivo.
-Reforzo negativo.
-Castigo positivo.
-Castigo negativo.
5. Técnicas de modificación de conduta.
-Habituación.
-Desensibilización.
-Contracondicionamento.
-Inundación.
-Extinción.
6. O estado mental e emocional do can.
Emocións primarias:
-Medo.
-Cólera.
-Alegría.
-Tristeza.
Estados alterados:
-Medos e fobias.
-Manifestacións ansiosas:
*Ansiedade por separación.
*Estrés adaptativo.
*Estereotipias.
*Condutas de desprazamento.
-Agresividade:
*Agresividade por conflito social.
*Agresividade por medo.
*Agresividade territorial, posesiva, protectora.
*Agresividade redirixida.
-Hiperquinese-hiperactividade.
-Eliminación non axeitada.
-Condutas destrutivas.
7. Sistemas de aprendizaxe.
Definición e conceptos:
-Reforzo primario.
*Trófico.
*Lúdico.
*Social.
*Principio de Premack.
-Reforzo secundario.
Técnicas de aprendizaxe:
-Moldeado.
-Targeting (obxecto diana).
-Captura.
-Reclamo.
-Encadeamento.
B) Características físicas e morfolóxicas.
1. Clasificación oficial das razas caninas por grupos.
2. Clasificación morfolóxica das razas:
-Clasificación morfolóxica e funcional das razas caninas.
3. Coñecementos de anatomía canina:
-Anatomía xeral do can.
4. Fisioloxía dos órganos dos sentidos.
5. Coñecemento da razas caninas españolas.
C) Dominio e coñecemento dos sistemas de educación.
A superación do exame teórico é requisito imprescindible para realizar o exame práctico.
O exame práctico desenvolverase en dúas partes:
-Exercicios de obediencia e modificación de conduta con cans, onde o aspirante deberá defender oralmente as técnicas utilizadas e responderá ás preguntas realizadas polo tribunal.
-Exercicio escrito sobre vídeos de comportamento e adestramento canino visionados.
Para a realización dos exames, os aspirantes deberán ir provistos de documento nacional de identidade ou documento fidedigno acreditativo da súa identidade, a xuízo do tribunal.
Oitava.-Cualificación dos exames.
Os aspirantes cualificaranse como aptos ou non aptos.
Novena.-Lista de aprobados.
O tribunal cualificador elevará á Dirección Xeral de Conservación da Natureza a relación provisional de aprobados. O director xeral de Conservación da Natureza elevará a definitiva a lista de aprobados, que se publicará na páxina web da Consellería do Medio Rural.
O tribunal cualificador resolverá cantas incidencias se susciten nesta convocatoria e contra as súas resolucións poderase interpor recurso de alzada ante o director xeral de Conservación da Natureza.
Santiago de Compostela, 20 de xaneiro de 2011.
Ricardo García-Borregón Millán
Director xeral de Conservación da Natureza